Viktor Saneiev

Viktor Danilovitx Saneiev  (, ; Sokhumi, 1945eko urriaren 3a - Sydney, 2022ko urtarrilaren 3a) georgiar atleta izan zen, jauzi hirukoitzean aditua.

Urrezko domina bana irabazi zuen 1968, 1972 eta 1976. urteetako Olinpiar Jokoetan, atletismoko proba zailenetako batean: jauzi hirukoitza. Laugarrenean batez ere parte hartu zuen, baina zilarrezko dominarekin etsi behar izan zuen. Bere zalutasun, lastertasun eta jauzi luzearengatik aise menderatu zituen arerio guztiak. 1964an, Europako Gazte Txapelketan, lehen postua lortu zuen, 15,78 metroko jauziarekin. Aurrerago luzera jauzian eta 100 metrotan ere parte hartu zuen: 7,90 metro eta 10,5 segundo izan ziren bere markarik onenak, hurrenez hurren. Lau urte geroago, 1968an, debuta egin zuen Olinpiar Jokoetan, Mexikon; urrezko domina irabazi zuen, 17,39 metroko jauzi harrigarriarekin. 1972an, Munichen, bigarren urrezko domina eskuratu zuen, jauzi laburrago batekin, 17,35 metro. Hirugarrena, 1976an, Montréalen, ezusteko handia izan zen, ordurako ez baitzen bera faboritoa, Joao Carlos de Oliveira brasildarra baizik. Hala ere, Saneievek 17,29 metroko jauzia egin zuen eta hirugarren urrezko domina irabazi zuen. 1980an, Moskuko Jokoetan, 17,24 metroko jauzia egin zuen, urrezko domina irabazi zuenak baino 13 cm gutxiago. Lau Olinpiar Jokotan parte hartu eta denetan domina irabazi duten kirolari bakarretako bat izan zen.

Erreferentziak

Kanpo estekak 

Sobietar Batasuneko atletak
Georgiako atletak
1968ko Udako Olinpiar Jokoetako dominadunak
1972ko Udako Olinpiar Jokoetako dominadunak
1976ko Udako Olinpiar Jokoetako dominadunak
1980ko Udako Olinpiar Jokoetako dominadunak
1968ko Udako Olinpiar Jokoetako atletak
1972ko Udako Olinpiar Jokoetako atletak
1976ko Udako Olinpiar Jokoetako atletak
1980ko Udako Olinpiar Jokoetako atletak
Sobietar Batasuneko atleta olinpikoak
Olinpiar Jokoetako dominadunak atletismoan
Munduko errekordunak atletismoan
Leninen Ordenarekin sarituak